คลังช่วยผู้ส่งออก-นำเข้าลดขั้นตอนขอใบอนุญาต
กรมศุลกากรเร่งเชื่อมโยงระบบนำเข้าส่งออกกลาง 35 หน่วยงานจบภายในปี 2557
6 มี.ค. 2556

กรมศุลกากรเร่งเชื่อมโยงระบบนำเข้าส่งออกกลาง 35 หน่วยงานจบภายในปี 2557
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ภายหลังตรวจเยี่ยมระบบกลางเชื่อมโยงข้อมูลอิเล็กทรอนิกส์ของกรมศุลกากร (National Single Window) ว่า กระทรวงการคลังจะเร่งเชื่อมโยงระบบการขออนุญาตในการนำเข้าและส่งออกของไทยที่มีหน่วยงานที่เกี่ยวข้องถึง 35 หน่วยงานให้มีระบบกลางที่เชื่อมโยงให้สำเร็จภายในปี 2557 โดยขณะนี้ได้เชื่อมโยงระบบไปแล้วถึง 12 หน่วยงาน
ทั้งนี้ พบว่าการนำเข้าสินค้าบางรายการต้องมีใบอนุญาตถึง 78 ใบอนุญาต ผู้ประกอบการจึงจะส่งออกหรือนำเข้าได้ ทำให้เกิดความไม่คล่องตัวในการค้าขาย 
อย่างไรก็ตาม จะมีการเสนอให้คณะรัฐมนตรีพิจารณาอนุมัติ ให้แต่ละหน่วยลดขั้นตอนและใบอนุญาตให้น้อยลง ซึ่งอาจต้องมีการแก้ระเบียบภายในและกฎหมาย
นายอารีพงศ์ กล่าวว่า ขณะนี้การคิดภาษีของศุลกากรมีพิกัดภาษีถึง 2 หมื่นพิกัด แต่การเชื่อมโยงดังกล่าวจะช่วยทำให้ลดขั้นตอนในการขอใบอนุญาตลง เพราะเป็นระบบที่รวมการขอใบอนุญาตนำเข้าส่งออก และโลจิสติกส์ไว้ในจุดเดียว ซึ่งจะช่วยอำนวยความสะดวกแก่ผู้ประกอบการค้า เช่น ผู้นำเข้า ผู้ส่งออก ตัวแทนออกของผู้ประกอบการขนส่งและธนาคาร